У Вікіпедыі ёсць артыкулы пра іншых асоб з прозвішчам Мажэйка.

**Павел Іванавіч Мажэйка** (нар. 25 мая 1978, Гродна) — беларускі журналіст, грамадскі актывіст, культурны менеджар, палітзняволены, вязень сумлення.

Біяграфія
---------

Маці працавала на кансервавым заводзе і ў гандлі, бацька працаваў у Дэпартаменце аховы, але быў вымушаны звольніцца пасля першага зняволення сына.

Скончыў Гродзенскі дзяржаўны універсітэт імя Янкі Купалы (2000), выкладчык гісторыі і культаралагічных дысцыплін.

Дыпломная работа: «Моладзь Беларусі на пераломе эпох: 80-ыя — 90-тыя гады ХХ ст».

Працаваў журналістам у газеце «Пагоня» (Гродна 1996—2001), рэдактарам газеты «Дзень» (2003—2004). Супрацоўнічаў з інфармацыйным агенцтвам БелаПАН, тэлевізійнай кампаніяй TVP (Польшча), друкаваўся ў шэрагу польскіх і амерыканскіх выданняў.

Стажыраваўся ў Польшчы («Gazeta Wyborcza»), ЗША («The Asheville Citizen-Times»), Чэхіі (Радыё Свабода).

Сябра грамадскага аб’яднання «БАЖ» (з 1997), старшыня Гродзенскай філіі БАЖ (з 2003).

У 2005—2007 — прэс-сакратар палітыка, лідара апазіцыі, кандыдата ў прэзідэнты Аляксандра Мілінкевіча..

Сябра рады Рэспубліканскага праваабарончага грамадскага аб’яднання «Рух „За свабоду"» (з 2007).

Ганаровы сябра Беларускага і Брытанскага ПЭН-цэнтраў.

З 2007 г. — журналіст на Белсаце. Аўтар і вядучы праграм «Два на два», «Госьць „Белсату"», Intermarium.

У 2009 годзе заявіў пра зыход з Белсата па прычыне звальнення дырэктара канала Агнешкі Рамашэўска-Гузы. Пасля вырашэння канфлікту вярнуўся ў тэлекампанію і ў чэрвені 2009 года стаў выканаўчым дырэктарам «Белсата».

Мае жонку і дваіх дзяцей.

Выдавецкая і грамадская дзейнасць
---------------------------------

У 2006 годзе стаў адным з заснавальнікаў выдавецкай ініцыятывы і кніжнай серыі «Гарадзенская бібліятэка». У ёй выходзілі кнігі гродзенскіх аўтараў і выданні, прысвечаныя Гродну. У серыі пабачылі свет больш за 30 выданняў: гістарычныя манаграфіі, біяграфіі і мемуары, мастацкая, гістарычная і сучасная проза, даведнікі па Гродне. Сярод выдадзенага пры падтрымцы Паўла Мажэйкі — невядомыя раней творы Васіля Быкава, эсэ Віктара Шалкевіча, грунтоўны даведнік «Біяграфія гарадзенскіх вуліц», падручнік па гісторыі Гродна «Гродназнаўства».

З 2008 года быў адным з арганізатараў штогадовых гістарычных канферэнцый у Гродне («Гарадзенскі палімпсест», «Гарадзенскі соцыум», «Grodnae et orbi») і «Гарадзенскіх дыктовак».

У 2016 годзе заснаваў у Гродне прастору «Цэнтр гарадскога жыцця», якая спачатку дзяліла памяшканне з прыватнай галерэяй «Крыга» на вуліцы Савецкай, а пазней пераехала ў асобнае памяшканне на вуліцы Кірава. У Цэнтры адбываліся культурніцкія імпрэзы: навуковыя канферэнцыі, мастацкія і фотавыставы, прэзентацыі кніг, кінапаказы, курсы беларускай мовы «Мова Нанова», канцэрты і адукацыйныя мерапрыемствы, «Беларускія ялінкі» для дзяцей. Шмат спраў Павел рабіў непублічна, у тым ліку дапамагаў людзям у патрэбе.

У 2020 годзе Цэнтр гарадскога жыцця аддаў сваё памяшканне для працы валанцёраў, якія дапамагалі гродзенскім медыкам у барацьбе з пандэміяй каранавіруса.

12 траўня 2021 года эканамічны суд Гродзенскай вобласці пастанавіў ліквідаваць «Цэнтр гарадскога жыцця». Пад зваротам у абарону прасторы падпісаліся больш за 1200 чалавек.

Пераслед за журналісцкую дзейнасць
----------------------------------

Павел Мажэйка быў адным з першых палітычных зняволеных у незалежнай Беларусі. 1 верасня 2002 г. быў арыштаваны і абвінавачаны ў паклёпе на кіраўніка дзяржавы. Падставай стала публікацыя ў газеце «Пагоня» падчас прэзідэнцкай кампаніі 2001 г.

Следствам былі праігнараваныя тры літаратуразнаўчыя экспертызы, якія паказалі, што паклёп у тэкстах «Пагоні» адсутнічаў. Адна экспертыза была незалежнай, дзве іншыя праводзіліся самім следствам.

24 чэрвеня 2002 года разам з рэдактарам «Пагоні» Мікалаем Маркевічам быў асуджаны на два гады абмежавання волі (галоўны рэдактар Мікалай Маркевіч асуджаны да двух з паловай год абмежавання волі). Суд Ленінскага раёна г. Гродна (суддзя Таццяна Клімава) прызнаў журналіста вінаватым у паклёпе на прэзідэнта Рэспублікі Беларусь (арт. 367 ч.2 Крымінальнага кодэксу РБ).

Адбываў пакаранне ў г. Жлобін Гомельскай вобласці ў папраўчай установе адкрытага тыпу — працаваў чорнарабочым на лесапільні.

Міжнароднай праваабарончай арганізацыяй Amnesty International прызнаны вязнем сумлення. Ліст падтрымкі Мажэйку і Маркевічу даслаў, будучы яшчэ на пасадзе прэзідэнта Чэхіі, Вацлаў Гавел. Акцыі ў падтрымку зняволеных журналістаў праводзілі ў тым ліку Беларуская асацыяцыя журналістаў і Партыя БНФ.

Паводле амністыі тэрмін пакарання быў зменшаны на год. Вызвалены ўмоўна-датэрмінова 22 сакавіка 2003 г. да 1 верасня таго ж года мусіў адзначацца ў міліцэйскай установе.

22 мая 2017 года П. Мажэйка судом Ленінскага раёна г. Гродна быў прызнаны вінаватым у незаконным вырабе і распаўсюджанні інфармацыі для замежных СМІ. Падставай для абвінавачання сталі падзеі 25 сакавіка 2017 года, калі Павел Мажэйка ў Дзень Волі на дазволеным мітынгу ў Гродна праводзіў каментаванне. Суддзя Алена Пятрова вынесла пастанову аб пакаранні Паўла Мажэйкі штрафам на 23 базавыя велічыні — 529 рублёў.

26 сакавіка 2021 года ﻿Генеральная пракуратура завяла крымінальную справу на Паўла Мажэйку, а таксама на Алеся Пушкіна за ягоны партрэт Яўгена Жыхара, выстаўлены ў мажэйкавым «Цэнтры гарадскога жыцця», за «рэабілітацыю і апраўданне нацызму». 29 сакавіка Паўла Мажэйку выпусцілі з гродзенскай турмы.

Зноў Паўла Мажэйку затрымалі 30 жніўня 2022 года, калі ён прыехаў у Гродна з Польшчы. У кватэры журналіста, а таксама па месцы жыхарства яго бацькоў былі праведзеныя ператрусы. 20 верасня 2022 года праваабарончыя арганізацыі Беларусі прызналі яго палітычным зняволеным. У ліпені 2023 года Мажэйку прысудзілі 6 гадоў калоніі. Па справа разам з ім праходзіла былая гродзенская адвакатка Юлія Юргілевіч — нібыта яна ў змове з Мажэйкам перадала інфармацыю «экстрэмісцкаму фармаванню».

Узнагароды
----------

* Лаўрэат нацыянальнай прэміі за абарону правоў чалавека, заснаванай Хартыяй’97.

Зноскі
------

1. ↑  [Хто ёсць хто ў Беларусі / укл. Л. А. Андросік, В. Ф. Голубеў і інш. — Вільня , 2007. — 256 с. (С.130) УДК 32 ББК 92.2 Х 97.]
2. 1 2 3  Павал Мажэйка: мяне ўжо дасталі каньюнктурныя палякі.(недаступная спасылка)
3. 1 2  [Хто ёсць хто ў Беларусі / укл. Л. А. Андросік, В. Ф. Голубеў і інш. —Вільня , 2007. — 256 с. (С.130) УДК 32 ББК 92.2 Х 97.]
4. ↑  Павел Мажэйка: Мой сыход абсалютна звязаны са звальненнем Рамашэўскай
5. ↑  Павел Мажэйка: Мой сыход абсалютна звязаны са звальненнем Рамашэўскай.
6. ↑  Выканаўчым дырэктарам «Белсату» стаў Павел Мажэйка. Архівавана 15 лістапада 2016.
7. ↑  Гарадзенская бібліятэка  (бел.). *Беларуская Інтэрнэт-Бібліятэка Kamunikat.org*. Праверана 16 кастрычніка 2023.
8. 1 2  Рабіў Гродна горадам, якім хочацца ганарыцца. Чым вядомы журналіст і актывіст Павел Мажэйка, які зараз у СІЗА  (бел.). *Hrodna.life* (9 верасня 2022). Праверана 16 кастрычніка 2023.
9. ↑  freepavelmazhejka **(нявызн.)**. *freepavelmazhejka.tilda.ws*. Праверана 16 кастрычніка 2023.
10. ↑  Як гродзенцы робяць для медыкаў ахоўныя экраны і як ты можаш дапамагчы  (бел.). *Hrodna.life* (16 кастрычніка 2023). Праверана 16 кастрычніка 2023.
11. ↑  "Цэнтр гарадскога жыцця" ўсё ж ліквідуюць. Апеляцыйная камісія пакінула у сіле рашэнне суда  (бел.). *Hrodna.life* (21 чэрвеня 2021). Праверана 16 кастрычніка 2023.
12. ↑  Павал Мажэйка. **(нявызн.)**(недаступная спасылка). Архівавана з першакрыніцы 3 кастрычніка 2017. Праверана 18 чэрвеня 2017.
13. ↑  Агляд-хроніка парушэньняў правоў чалавека ў Беларусі ў 2002 годзе. С.23-31.
14. ↑ . [Хто ёсць хто ў Беларусі / укл. Л. А. Андросік, В. Ф. Голубеў і інш. —Вільня , 2007. — 256 с. (С.130) УДК 32 ББК 92.2 Х 97.]
15. ↑  Биржа информации. Гродно. Вацлав Гавел написал письмо осужденным журналистам **(нявызн.)**. *gazeta.grodno.net*. Праверана 16 кастрычніка 2023.
16. ↑  Биржа информации. Гродно. Книги для осужденных **(нявызн.)**. *gazeta.grodno.net*. Праверана 16 кастрычніка 2023.
17. ↑  Павал Мажэйка **(нявызн.)**(недаступная спасылка). Архівавана з першакрыніцы 3 кастрычніка 2017. Праверана 18 чэрвеня 2017.
18. ↑  У Гародні судзілі Паўла Мажэйку.
19. ↑  Вызвалілі гаспадара «Цэнтра гарадскога жыцця» Мажэйку, якога затрымалі за карціну **(нявызн.)**. *Новы Час* (29 сакавіка 2021).
20. ↑  *К, А.*. У Гродне затрыманы Павел Мажэйка. Ён у ізалятары  (бел.). *Hrodna.life* (31 жніўня 2022). Праверана 16 кастрычніка 2023.
21. ↑  «Адпусціце сітуацыю, не нагнятайце». Палітзняволены журналіст Павел Мажэйка даслаў на волю першы ліст **(нявызн.)**. *Новы Час* (27 верасня 2022).
22. ↑  Заява праваабарончых арганізацый аб прызнанні 11 новых палітвязняў **(нявызн.)**. *Праваабарончы цэнтр «Вясна»* (20 верасня 2022).
23. ↑  Паўлу Мажэйку і Юліі Юргілевіч прысудзілі па 6 гадоў калоніі **(нявызн.)**. *Наша Ніва* (26 ліпеня 2023).
24. ↑  *К, А.*. Стала вядома, у чым абвінавачваюць Паўла Мажэйку і Юлію Юргілевіч  (бел.). *Hrodna.life* (10 ліпеня 2023). Праверана 16 кастрычніка 2023.
25. ↑  Лідары свабоднай Беларусі.

Літаратура
----------

* Адзін дзень палітвязьня. — Радыё Свабодная Еўропа / Радыё Свабода : Бібліятэка Свабоды. ХХІ стагодзьдзе, 2009, — 364 с. ISBN 978-0-929849-27-0.
* Хто ёсць хто ў Беларусі / укл. Л. А. Андросік, В. Ф. Голубеў і інш. —Вільня , 2007. — 256 с. (С.130) УДК 32 ББК 92.2 Х 97.